## Φύλλο εργασίας: Ξαναδιαβάζοντας τα κλασικά παραμύθια

## Δραστηριότητα 1η

Στον παρακάτω πίνακα αναφέρονται οι βασικότερες διαφορές μεταξύ της Χιονάτης, των αδελφών Grimm και της διασκευής του Disney. Διαβάστε προσεκτικά και εντοπίστε σε ποιο σημείο η εκδοχή του Disney μετατρέπει τον ρόλο του άνδρα σε πρωταγωνιστικό και τι μπορεί αυτό να υπονοεί για τον κοινωνικό ρόλο της γυναίκας;

|  |  |
| --- | --- |
| **H Χιονάτη των αδελφών Grimm** | **Η Χιονάτη του Disney** |
| Η Χιονάτη είναι 7 χρονών | Η Χιονάτη είναι έφηβη |
| Η Χιονάτη επιθυμεί να πάει στο δάσος | Η μητριά ζητάει από τον κυνηγό νατ ην  πάει στο δάσος για να την εξοντώσει |
|  | Η μητριά τρώει την καρδιά του  γουρουνιού που της δίνει ο κυνηγός για να την ξεγελάσει θεωρώντας ότι ήταν  της Χιονάτης |
| Οι νάνοι ζητάνε για την προσφορά  φιλοξενίας από τη Χιονάτη να αναλάβει οικιακές δουλειές. | Η Χιονάτη προσφέρεται να εργάζεται  στο σπίτι ως αντάλλαγμα της φιλοξενίας που της προσφέρουν οι νάνοι. |
| Η μητριά κάνει τρεις διαφορετικές απόπειρες να σκοτώσει τη Χιονάτη, η  οποία πέφτει κάθε φορά στην παγίδα,  κάτι που δείχνει επιπολαιότητα και χαμηλή ευφυΐα. | Η μητριά προσπαθεί να την εξοντώσει προσφέροντάς της ένα μήλο. |
| Το μήλο αποσπάται από τον λαιμό της Χιονάτης κατά τη μεταφορά του  φέρετρού της, επειδή ένας νάνος  σκόνταψε σε μία πέτρα. | Η Χιονάτη επανέρχεται στη ζωή με το φιλί του πρίγκιπα. |
| Στον γάμο της Χιονάτης και του πρίγκιπα η μητριά είναι καλεσμένη και για τιμωρία της προσφέρουν ένα ζευγάρι  μαγικά παπούτσια που την αναγκάζουν  να χορεύει μέχρι φυσικής εξόντωσης. | Οι Νάνοι κυνηγάνε τη μητριά και τη ρίχνουν στον γκρεμό. |

## Δραστηριότητα 2η:Πολιτικώς ορθά παραμύθια

Ως πολιτική ορθότητα αναφέρεται η αποφυγή εκφράσεων ή ενεργειών που πιστεύεται

ότι αποκλείουν, περιθωριοποιούν ή προσβάλλουν ομάδες ανθρώπων που μειονεκτούν

κοινωνικά ή γίνονται διακρίσεις εις βάρος τους. Σε αυτό το πλαίσιο ο Τζέημς ΦιννΓκάρνερ εξέδωσε τα ["Πολιτικώς ορθά παραμύθια"(μετάφραση Λίλυ](https://issuu.com/diavazo.gr/docs/aa315_issue_354) Εξαρχοπούλου, εκδ. "Δίαυλος" 1995) όπου αφηγείται ξανά τα παραδοσιακά παραμύθια επιχειρώντας την άρση των εγγεγραμμένων σε αυτά διακρίσεων.

Ακολουθεί μεταφρασμένη (από το πρωτότυπο) και με ελάχιστες αφαιρέσεις χάρη συντομίας, η πολιτικώς ορθή Κοκκινοσκουφίτσα. Διαβάστε το παραμύθι και υπογραμμίστε τα σημεία που διαφοροποιείται από την εκδοχή που γνωρίζετε. Εξηγήστε με ποιον τρόπο οι τροποποιήσεις αλλάζουν και τα στερεότυπα των έμφυλων ρόλων.

"Υπήρχε κάποτε ένα νεαρό άτομο με το όνομα Κοκκινοσκουφίτσα που ζούσε με τη μητέρα της στην άκρη ενός μεγάλου δάσους. Μια μέρα η μητέρα της, της ζήτησε να πάρει ένα καλάθι με φρέσκα φρούτα και μεταλλικό νερό στο σπίτι της γιαγιάς της -όχι επειδή ήταν δουλειά της γυναίκας, να θυμάστε, αλλά επειδή η πράξη ήταν γενναιόδωρη και βοηθούσε να δημιουργηθεί ένα αίσθημα κοινότητας. Επιπλέον, αυτή η γιαγιά δεν ήταν άρρωστη, αλλά μάλλον είχε πλήρη σωματική και ψυχική υγεία και ήταν σε θέση να φροντίσει τον εαυτό της ως ώριμο ενήλικο άτομο.

Έτσι η Κοκκινοσκουφίτσα ξεκίνησε με το καλάθι της μέσα στο δάσος. Πολλοί άνθρωποι πίστευαν ότι το δάσος ήταν ένα επικίνδυνο μέρος και ποτέ δεν πατούσαν το πόδι τους εκεί. Η Κοκκινοσκουφίτσα, ωστόσο, είχε τόση αυτοπεποίθηση που δεν τρομοκρατούταν από τέτοιες απόψεις.

Στο δρόμο για το σπίτι της γιαγιάς, την πλησίασε ένας λύκος που την ρώτησε τι είχε στο καλάθι της κι εκείνη απάντησε: «Μερικά υγιεινά σνακ για τη γιαγιά μου, η οποία είναι σίγουρα ικανή να φροντίζει τον εαυτό της ως ώριμος ενήλικος.

Ο λύκος είπε: «Ξέρεις, αγαπητή μου, δεν είναι ασφαλές για ένα μικρό κορίτσι να περπατά μόνο μέσα από αυτά τα δάση."

Η Κοκκινοκουφίτσα του απάντησε: «Θεωρώ ότι το σχόλιό σας είναι προσβλητικό στο έπακρο αλλά θα το αγνοήσω εξαιτίας της παραδοσιακής κατάστασής σας ως αποκλεισμένου από την κοινωνία, το άγχος της οποίας κατάστασης σας έκανε να αναπτύξετε τη δική σας, εντελώς ιδιόρρυθμη κοσμοθεωρία. Τώρα, να με συγχωρείτε, πρέπει να συνεχίσω τον δρόμο μου."

Η Κοκκινοσκουφίτσα περπάτησε στο κεντρικό μονοπάτι αλλά ο λύκος ήξερε μια πιο γρήγορη διαδρομή προς το σπίτι της γιαγιάς. Μπήκε ορμητικά στο σπίτι και έφαγε τη γιαγιά,κάτι που ήταν μια απολύτως προβλέψιμη πράξη για ένα σαρκοφάγο όπως ο ίδιος. Τότε, απαλλαγμένος από άκαμπτες, παραδοσιακές αντιλήψεις περί αρρενωπότητας και θηλυκότητας, φόρεσε το νυχτικό της γιαγιάς και χώθηκε στο κρεβάτι.

Η Κοκκινοσκουφίτσα μπήκε στο εξοχικό και είπε: «Γιαγιά, σου έφερα μερικά σνακ χωρίς λιπαρά και νάτριο για να σου δείξω τον σεβασμό μου"

Από το κρεβάτι, ο λύκος είπε απαλά, «Έλα πιο κοντά,παιδί μου για να σε δω"

Η Κοκκινοσκουφίτσα είπε: «Ω, ξέχασα ότι η όρασή σου είναι σαν της νυχτερίδας. Γιαγιά,τι μεγάλα μάτια έχεις!"

«Έχουν δει πολλά, και συγχωρούν πολύ, αγαπητό μου παιδί».

«Γιαγιά, τι μεγάλη μύτη έχεις - μόνο σχετικά φυσικά, και σίγουρα ελκυστική με τον δικό της τρόπο. "

"Μύρισε πολύ, και συγχώρεσε πολύ, αγαπητό μου παιδί".

«Γιαγιά,τι μεγάλα δόντια έχεις!»

Ο λύκος είπε: «Είμαι χαρούμενος με το ποιος είμαι και με το τι είμαι» και πήδηξε έξω από το κρεβάτι. Άρπαξε την Κοκκινοσκουφίτσα στα νύχια του, με πρόθεση να την καταβροχθίσει. Η Κοκκινοσκουφίτσα έβαλε τις φωνές, όχι λόγω του παράξενου ντυσίματος του λύκου αλλά λόγω της εσκεμμένης εισβολής του στον προσωπικό της χώρο.

Οι κραυγές της ακούστηκαν από ένα άτομο που περνούσε και του οποίου η ασχολία ήταν να κόβει κούτσουρα, αλλά προτιμούσε να τον αποκαλούν τεχνικό καυσίμων. Όρμησε στο σπίτι, είδε τη μάχη και προσπάθησε να παρέμβει. Αλλά καθώς σήκωσε το τσεκούρι του, η Κοκκινοσκουφίτσα και ο λύκος σταμάτησαν.

"Και τι νομίζεις ότι κάνεις;"ρώτησε η Κοκκινοσκουφίτσα.

Τα μάτια του ξυλοκόπου ανοιγόκλεισαν και προσπάθησε να απαντήσει, αλλά δεν του ήρθε καμία λέξη. "Ορμάς εδώ σαν Νεάντερταλ, αναθέτοντας στο όπλο σου να σκεφτεί για σένα! "φώναξε." Σεξιστή! Ρατσιστή! Πώς τολμάς να υποθέσεις ότι μια γυναίκα και ένα λύκος δεν μπορούν να λύσουν τα δικά τους προβλήματα χωρίς τη βοήθεια ενός άνδρα!

Όταν άκουσε την παθιασμένη ομιλία της εγγονής της, η γιαγιά πήδηξε από το στόμα του Λύκου, πήρε το τσεκούρι του ξυλοκόπου και απέκοψε το κεφάλι του. Μετά από αυτή τη δοκιμασία, η Κοκκινοσκουφίτσα, η γιαγιά και ο Λύκος αισθάνθηκαν δεμένοι με ένανκοινόσκοπό.

Αποφάσισαν να δημιουργήσουν ένα εναλλακτικό νοικοκυριό με βάση τον αμοιβαίο σεβασμό και τη συνεργασία, και έζησαν μαζί στο δάσος ευτυχισμένο ιγιαπάντα".

## Δραστηριότητα 3η:Από τον Ροβινσώνα στη Ροβινσωνίτσα

Η πιο διάσημη αφήγηση ναυαγού είναι ο Ροβινσώνας Κρούσος. Ένα μυθιστόρημα του [Ντάνιελ Ντεφόε](https://el.wikipedia.org/wiki/%CE%9D%CF%84%CE%AC%CE%BD%CE%B9%CE%B5%CE%BB_%CE%9D%CF%84%CE%B5%CF%86%CF%8C%CE%B5), το οποίο εκδόθηκε για πρώτη φορά το [1719](https://el.wikipedia.org/wiki/1719) και αφηγούταν την ιστορία ενός ναυαγού που πέρασε 28 χρόνια σε ένα απομακρυσμένο τροπικό νησί κοντά στο [Τρινιντάντ](https://el.wikipedia.org/wiki/%CE%A4%CF%81%CE%B9%CE%BD%CE%B9%CE%BD%CF%84%CE%AC%CE%BD%CF%84_(%CE%BD%CE%B7%CF%83%CE%AF)), αντιμετωπίζοντας [κανίβαλους,](https://el.wikipedia.org/wiki/%CE%9A%CE%B1%CE%BD%CE%B9%CE%B2%CE%B1%CE%BB%CE%B9%CF%83%CE%BC%CF%8C%CF%82) αιχμαλώτους και στασιαστές, προτού διασωθεί. Πρόκειται για μια κατεξοχήν **πατριαρχική** αφήγηση, που εξαίρει την ανδρική ανεξαρτησία και ευφυΐα, την επιμονή, την εργατικότητα και την πίστη. Έχοντας ξεπεράσει την απελπισία του, ο Ροβινσώνας έφτιαξε από μερικά βαρέλια και δοκάρια μία σχεδία με την οποία μετέφερε στην ακτή διάφορα χρήσιμα είδη, όπως όπλα, εργαλεία και άλλες προμήθειες, πριν το πλοίο βυθιστεί. Γρήγορα ανακάλυψε μία σπηλιά σ'ένα βράχο όπου έφτιαξε τη νέα και περιφραγμένη κατοικία του. Ο Κρούσος κρατούσε ημερολόγιο κάνοντας σημάδια σ'έναν ξύλινο σταυρό που κατασκεύασε ο ίδιος. Κυνηγούσε, καλλιεργούσε κριθάρι και ρύζι, αποξήραινε σταφύλια για να φτιάξει σταφίδα για τους χειμερινούς μήνες, έμαθε αγγειοπλαστική και μεγάλωνε τις κατσίκες που είχε βρει στο πλοίο κι όλα αυτά χρησιμοποιώντας τα εργαλεία του καθώς και πέτρες και ξύλα που μάζευε από το νησί.

Επισκεφθείτε την ψηφιακή βιβλιοθήκη Νεοελληνικών Σπουδών *Ανέμη* και στην αναζήτηση γράψτε τον όρο: Παναιγύπτια. Πρόκειται για παιδικό περιοδικό των αρχών του προηγούμενου αιώνα. <https://anemi.lib.uoc.gr/search/>

Ανοίξτε το τεύχος στη σελίδα 7 και διαβάστε το απόσπασμα από την ιστορία της Ροβινσωνίτσας που δημοσιεύεται σε συνέχειες (ακολουθείτο κείμενο σε περίπτωση μη διαθέσιμης σύνδεσης στο διαδίκτυο)

Εδώ,η μικρή ηρωίδα,Ροβινσωνίτσα, έχει μια τελείως διαφορετική καθημερινότητα. Πού βρίσκει την τροφή της; πού κατοικεί; πώς περνάει την ώρα της; Υπάρχουν σημεία του κειμένου που εξαίρονται οι ικανότητές της; Πώς απέφυγε τον κίνδυνο του φιδιού; Πώς κρίνετε αυτές τις επιλογές και τι υπαινίσσονται για τη γυναικεία συμπεριφορά σε σύγκριση με το πρωτότυπο κείμενο του Ροβινσώνα Κρούσο;



## Δραστηριότητα 4η:

Φτιάξτε ένα ψηφιακό κόμικ με βάση την ιστορία ενός γνωστού σας παραμυθιού, αλλά αντιστρέψτε τους ρόλους των φύλων (προτεινόμενα περιβάλλοντα: toondoo, pixton, storyboardthat). Στη συνέχεια δημοσιεύστε το στο blog/wiki/

τοίχο της τάξης σας.